Elektronska uprava u Republici Srbiji - Izazovi modernizacije javne uprave - Todorović, Bojana (Fondacija Centar za javno pravo, 2015)
Po ugledu na uspešno primenjene modele e-uprave u svetu, Republika Srbija započela je rad na modernizaciji javne administracije. U e-upravi prepoznat je potencijal da se otklone nagomilani problemi zbog kojih bilo kakav kontakt sa organima uprave za građane i privredne subjekte neretko predstavlja pravu noćnu moru. Od početka reforme javne uprave do danas, usvojen je set strateških i zakonskih akata u cilju postavljanja regulatornog okvira za razvoj e-uprave i realizovan je niz projekata. Posebno se ističe uspostavljanje nacionalnog Portala eUprava, kao "jedinstvene tačke pristupa i magistrale za komunikaciju sa ostalim portalima i sistemima državnih organa".
I, zaista, danas je u Srbiji moguće ono što je pre samo nekoliko godina bilo ravno naučnoj fantastici - da se izbegne red na šalteru zato što ste prethodno zakazali termin elektronskim putem, zatim prijavljivanje poreza bez potrebe da se uopšte izađe iz stana ili poručivanje izvoda iz matičnih knjiga preko interneta. Štaviše, neke usluge javne uprave su od ove godine dostupne isključivo u elektronskom obliku. To je slučaj sa podnošenjem poreske prijave za porez na dobit pravnih lica, što je omogućeno preko Portala e-Porezi, kao i sa obavezom malih, srednjih i velikih preduzeća da, primenom aplikacije APR-a, finansijske izveštaje potpisane kvalifikovanim elektronskim potpisom zakonskog zastupnika podnesu elektronski. Međutim, i pored nesumnjivog napretka u odnosu na prethodni period, mali prostor koji je osvojila e-uprava nedovoljno se koristi. Pomaci u normativnom aspektu nisu uvek praćeni adekvatnim aktivnostima u tehničko-tehnološkom segmentu.
Preterana kompleksnost procedura pružanja javnih usluga elektronskim putem, slaba informatička pismenost građana i zaposlenih u organima uprave, svest i kultura, nedovoljna tehnološka opremljenost, nepostojanje adekvatne koordinacije i saradnje organa uprave i brojni drugi problemi ometaju masovniju primenu. A upravo je to potrebno da se spozna nemerljiva korist e-uprave. Brže i kvalitetnije pružanje javnih usluga, čemu e-uprava i teži, najbolji je podsticaj za njen dalji razvoj. Iako treba imati u vidu da e-uprava nije panacea za sve boljke javne uprave - o čemu svedoče brojni izazovi sa kojima se suočavaju čak i države koje su u ovom pogledu daleko ispred Srbije - na mnogim primerima se pokazala kao moćan katalizator njene reforme. S obzirom na to da je modernizacija javne uprave jedan dugotrajan proces, njeni efekti će biti vidljivi tek u periodu koji nam predstoji, tako da je teško i pomalo nezahvalno davati prognoze u pogledu daljeg pravca razvoja.
Međutim, smatram imperativnim u narednom periodu, a posebno zbog značaja koji efikasna javna uprava ima za funkcionisanje celokupnog društva, usmeravanje pažnje stručne i političke javnosti ka što efikasnijem otklanjanju navedenih prepreka razvoju e-uprave i boljem i potpunijem iskorišćavanju postojećih potencijala